pythainlp/thaigov-v2-corpus-22032023 huggingface dataset:
วันอังคารที่ 24 พฤศจิกายน 2563
นฤมล ส่งทีมงาน ลุยน่าน ปูทางฝึกอบรมด้านดิจิทัล
รมช.แรงงาน มอบหมายคณะที่ปรึกษาด้านยุทธศาสตร์ลงพื้นที่จังหวัดน่าน หารือร่วมเจ้าอาวาสวัดโป่งคำ ผู้ว่าราชการจังหวัดน่าน และผู้นำชุมชน เตรียมจัดคอร์สฝึกอบรมแรงงานเกษตร สู่เกษตรดิจิทัล
วันที่ 24 พฤศจิกายน 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เผยว่า มอบหมายให้นายพิรัส ศิริขวัญชัย ที่ปรึกษารัฐมนตรีช่วยว่าการกระทรวงแรงงาน ด้านยุทธศาสตร์ และคณะ ลงพื้นที่จังหวัดน่าน ซึ่งเป็นจังหวัดที่ตนเองรับผิดชอบในการขับเคลื่อนไทยไปด้วยกัน นอกจากนี้ ยังมีตัวแทนของสำนักงานพัฒนาธุรกรรมทางอิเล็กทรอนิกส์ หรือ ETDA บริษัท หัวเว่ย เทคโนโลยี (ประเทศไทย) จำกัด และบริษัท แคทบัซซ์ ทีวี จำกัด ลงพื้นที่ในครั้งนี้ด้วย เพื่อร่วมหารือการพัฒนาทักษะฝีมือด้านอีคอมเมิร์ชให้แก่แรงงานในพื้นที่จังหวัดน่าน ทั้งแรงงานภาคการเกษตร แรงงานนอกระบบ และกลุ่มวิสาหกิจชุมชน โดยมีผู้ว่าราชการจังหวัด ประธานสภาอุตสาหกรรมจังหวัดน่าน และรองอธิบดีกรมพัฒนาฝีมือแรงงาน ร่วมหารือด้วย
นายพิรัส กล่าวว่า ทีมงานได้ลงพื้นที่พบปะพูดคุยกับแรงงานหลายกลุ่ม ได้แก่ กลุ่มเกษตรกร ผู้สูงอายุ ในพื้นที่ใกล้เคียงกับวัดโป่งคำและพื้นที่ตำบลดู่พงษ์ เยี่ยมชมศูนย์หัตถกรรมเครื่องประดับเงิน ดอยซิลเวอร์แฟคตอรี่ อ.ปัว กลุ่มคลัสเตอร์เกษตรแปรรูป บ้านถั่วลิสง อ.เมือง และศูนย์เครื่องเงินชมพูภูคา ต.ไชยสถาน อ.เมือง ศูนย์ฝึกอาชีพแก่คนพิการ ต.ผาสิงห์ อ.เมือง จ.น่าน เพื่อรับฟังความต้องการความช่วยเหลือในด้านพัฒนาทักษะฝีมือ ซึ่งกรมพัฒนาฝีมือแรงงาน ภายใต้การกำกับดูแลของรมช.แรงงาน เร่งดำเนินการขับเคลื่อน พร้อมนำภาคีเครือข่ายที่ให้การสนับสนุนการฝึกทักษะฝีมือด้านดิจิทัล ลงพื้นที่ด้วย ภาคเอกชนที่ลงพื้นที่ในครั้งนี้ สามารถจัดฝึกอบรมให้แก่แรงงานทุกกลุ่มของจังหวัดน่านได้อย่างเข้มข้น โดยสำนักงานพัฒนาฝีมือแรงงานน่าน (สพน.น่าน) รับไปดำเนินการกำหนดวัน เวลา สถานที่ฝึกอบรมและประสานงานต่อกับผู้นำชุมชน
ด้านนายประทีป ทรงลำยอง รองอธิบดีกรมพัฒนาฝีมือแรงงาน กล่าวเพิ่มเติมว่า ในปี 2564 สนพ.น่าน ได้รับเป้าหมายพัฒนาทักษะให้แก่แรงงานในพื้นที่ จำนวน 1,115 คน ทั้งแรงงานในระบบและแรงงานนอกระบบ ซึ่งรวมถึงกลุ่มแรงงานภาคเกษตรด้วย การดำเนินงานเพียงหน่วยงานเดียว ไม่สามารถตอบสนองความต้องการ จึงต้องบูรณาการกับหลายหน่วยงาน ทั้งภาครัฐและเอกชนในพื้นที่ ในส่วนนี้ได้เน้นย้ำและมอบหมายให้ สนพ.น่าน ประสานกับภาคีเครือข่ายการพัฒนาฝีมือแรงงาน เพื่อร่วมกันพัฒนาแรงงานในพื้นที่ จัดหาหลักสูตรที่ทันต่อเทคโนโลยี ต่อยอดเรื่องของรายได้ได้ด้วย และตรงกับความต้องการของตลาด ไม่ว่าจะเป็นการเตรียมทักษะฝีมือให้สามารถสมัครเข้าทำงานในสถานประกอบกิจการหรือทักษะที่สามารถนำไปประกอบอาชีพอิสระได้ สิ่งสำคัญคือต้องมีการติดตามประเมินผลหลังจากจบฝึกไปแล้ว ผู้ผ่านการอบรมไปประกอบอาชีพอะไรบ้าง เพื่อเป็นข้อมูลในการปรับปรุงหรือพัฒนาหลักสูตร หรือนำไปวิเคราะห์แนวโน้มความต้องการต่อไป สำหรับครั้งนี้จังหวัดน่านได้รับโอกาสที่ดี มีภาคเอกชนที่เป็นบริษัทชั้นนำด้านดิจิทัล มาสนับสนุนการฝึกด้วย ซึ่งคาดว่าจะขยายผลไปยังจังหวัดอื่นๆ ต่อไป
วันอังคารที่ 24 พฤศจิกายน 2563
ปลัดกระทรวงดิจิทัลฯ กล่าวเปิดงาน “โครงการอบรมการป้องกันความปลอดภัยข้อมูลคอมพิวเตอร์ ครั้งที่ 19” (CDIC 2020)
ปลัดกระทรวงดิจิทัลฯ กล่าวเปิดงาน “โครงการอบรมการป้องกันความปลอดภัยข้อมูลคอมพิวเตอร์ ครั้งที่ 19” (CDIC 2020)
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานกล่าวเปิดงาน “โครงการอบรมการป้องกันความปลอดภัยข้อมูลคอมพิวเตอร์ ครั้งที่ 19” (CDIC) และแสดงปาฐกถาพิเศษ เรื่องการประกาศใช้บังคับของกฎหมาย พ.ร.บ.การรักษาความมั่นคงปลอดภัยไซเบอร์ และ พ.ร.บ.คุ้มครองข้อมูลส่วนบุคคล กับการสร้างความเชื่อมั่นให้กับสังคมดิจิทัลที่ขับเคลื่อนด้วยข้อมูล ณ ห้องแกรนด์ฮอลล์ 201-203 ชั้น 2 ศูนย์นิทรรศการและการประชุม ไบเทค สำหรับการจัดงานในปีนี้ใช้แนวคิดหลัก “The Future of Next Normal Cyber Risk and Digital Immunity” การพร้อมรับมือกับความเสี่ยงด้านไซเบอร์และสิ่งที่จะเป็นวิถีปกติใหม่ถัดไปที่จะเกิดขึ้นต่อจากนี้ โดยเฉพาะอย่างยิ่งกับคำสำคัญ “ภูมิคุ้มกันด้านดิจิทัล” ที่ว่า..จะทำอย่างไรที่จะช่วยกันสร้างเสริมภูมิคุ้มกันด้านดิจิทัลให้กับสังคมและประเทศไทย ให้มีและดำรงอยู่อย่างต่อเนื่องยั่งยืนท่ามกลางภัยคุกคามและอาชญากรรมทางไซเบอร์ ข้อมูลข่าวลวง-ข่าวปลอม การละเมิดข้อมูลส่วนบุคคล ตลอดจน social movement, social media ตามการเคลื่อนไหวทางสังคมและกระแสสื่อสังคมออนไลน์
****************
วันอังคารที่ 24 พฤศจิกายน 2563
รัฐมนตรี ฯ สุริยะ เป็นประธานการประชุมผู้บริหารระดับสูงกระทรวงอุตสาหกรรม
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานการประชุมผู้บริหารระดับสูงกระทรวงอุตสาหกรรมเพื่อติดตามการดำเนินงาน  ณ ห้องประชุม อก.1 สำนักงานปลัดกระทรวงอุตสาหกรรม
วันนี้ (24 พฤศจิกายน 2563) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานการประชุมผู้บริหารระดับสูงกระทรวงอุตสาหกรรมเพื่อติดตามการดำเนินงาน โดยมี นายธีระยุทธ วานิชชัง ผู้ช่วยรัฐมนตรีประจำอุตสาหกรรม นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายกอบชัย สังสิทธิสวัสดิ์ ปลัดกระทรวงอุตสาหกรรม นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม พร้อมด้วยคณะผู้บริหารกระทรวงอุตสาหกรรม เข้าร่วม ณ ห้องประชุม อก.1 สำนักงานปลัดกระทรวงอุตสาหกรรม
วันอังคารที่ 24 พฤศจิกายน 2563
ศธ. เห็นชอบกลไกการยกระดับคุณภาพการจัดการศึกษาปฐมวัยแบบบูรณาการในพื้นที่จังหวัด ชู ‘ระนอง’ จังหวัดนำร่อง
นายสุภัทร จำปาทอง ปลัดกระทรวงศึกษาธิการ เห็นชอบกลไกการยกระดับคุณภาพการจัดการศึกษาปฐมวัยแบบบูรณาการในพื้นที่จังหวัด ตามที่กลุ่มพัฒนาระบบบริหาร สำนักงานปลัดกระทรวงศึกษาธิการ (กพร.สป.ศธ.) เสนอ
นายสุภัทร จำปาทอง ปลัดกระทรวงศึกษาธิการ เห็นชอบกลไกการยกระดับคุณภาพการจัดการศึกษาปฐมวัยแบบบูรณาการในพื้นที่จังหวัด ตามที่กลุ่มพัฒนาระบบบริหาร สำนักงานปลัดกระทรวงศึกษาธิการ (กพร.สป.ศธ.) เสนอ เพื่อใช้เป็นเครื่องมือสำคัญในการจัดการศึกษาปฐมวัยให้บรรลุเป้าหมายตามยุทธศาสตร์ชาติ แผนแม่บทภายใต้ยุทธศาสตร์ชาติ แผนการปฏิรูปประเทศด้านการศึกษา และพระราชบัญญัติการพัฒนาเด็กปฐมวัย พ.ศ.2562 โดยกำหนดให้ ‘ระนอง’ เป็นจังหวัดนำร่องในการขับเคลื่อนกลไกดังกล่าว ร่วมกับหน่วยงานที่เกี่ยวข้องในพื้นที่จังหวัด
เมื่อวันที่ 12 พฤศจิกายน 2563 นางเกศทิพย์ ศุภวานิช ผู้ช่วยปลัดกระทรวงศึกษาธิการ ได้มอบหมายให้ผู้อำนวยการกลุ่มพัฒนาระบบบริหาร สป. (นายสมภพ อุณหชาติ) เป็นประธานการประชุม เพื่อออกแบบแนวทางการขับเคลื่อนการจัดการศึกษาปฐมวัยเชิงบูรณาการภายใต้กลไกดังกล่าว โดยดำเนินการประชุมร่วมกับสำนักงานศึกษาธิการจังหวัดระนอง และหน่วยงานในพื้นที่จังหวัด ได้แก่ กระทรวงศึกษาธิการ กระทรวงมหาดไทย กระทรวงการพัฒนาสังคมและความมั่นคงของมนุษย์ กระทรวงสาธารณสุข กระทรวงแรงงาน และหน่วยงานอื่นที่เกี่ยวข้องในพื้นที่จังหวัดระนอง ณ โรงแรมเดอะกาลล่า อำเภอเมือง จังหวัดระนอง
ทั้งนี้ สป.ศธ.ได้จัดทำคำสั่งแต่งตั้งคณะทำงานขับเคลื่อนกลไกการยกระดับคุณภาพการจัดการศึกษาปฐมวัยแบบบูรณาการของกระทรวงศึกษาธิการ เสนอปลัดกระทรวงศึกษาธิการพิจารณาและนำเสนอรัฐมนตรีว่าการกระทรวงศึกษาธิการลงนามคำสั่งดังกล่าวเรียบร้อยแล้ว เพื่อปฏิบัติหน้าที่ดังนี้
1. กำหนดนโยบายในการขับเคลื่อนการจัดการศึกษาปฐมวัยแบบบูรณาการให้สอดคล้องและบรรลุุเป้าหมายตามรัฐธรรมนูญแห่งราชอาณาจักรไทยพุทธศักราช 2560, ยุทธศาสตร์ชาติ, แผนแม่บทภายใต้ยุทธศาสตร์ชาติ, แผนการปฏิรูปประเทศด้านการศึกษา และพระราชบัญญัติการพัฒนาเด็กปฐมวัย พ.ศ.2562
2. กำหนดแนวทางการสร้างความร่วมมือในการจัดการศึกษาปฐมวัยทั้งในระดับนโยบายและระดับพื้นที่
3. ส่งเสริมสนับสนุนการจัดการศึกษาปฐมวัยให้เกิดการบูรณาการให้บรรลุเป้าหมายของการจัดการศึกษาปฐมวัยในระดับพื้นที่
4. ขับเคลื่อนกลไกการยกระดับคุณภาพการจัดการศึกษาปฐมวัยแบบบูรณาการ
โดยในระยะต่อไป สป.ศธ.จะดำเนินการประชุมคณะทำงาน เพื่อขับเคลื่อนการจัดการศึกษาปฐมวัยแบบบูรณาการ ประจำปีงบประมาณ พ.ศ.2564 และขยายผลไปยังจังหวัดอื่นในกำกับการดูแลของสำนักงานศึกษาธิการภาคทั้ง 18 ภาคให้บรรลุผลสัมฤทธิ์ในการบริหารจัดการศึกษาปฐมวัยต่อไป
ขอบคุณภาพ/ข่าว : กพร.สป.
วันอังคารที่ 24 พฤศจิกายน 2563
ศธ.ประกาศแผนยุทธศาสตร์การพัฒนาระบบราชการ 4.0 (พ.ศ.2564 – 2565) เพื่อเป็นกรอบขับเคลื่อนองค์กรเข้าสู่ระบบราชการ 4.0
รัฐมนตรีว่าการกระทรวงศึกษาธิการ “ณัฏฐพล ทีปสุวรรณ” ประกาศแผนยุทธศาสตร์การพัฒนาระบบราชการ 4.0 ของกระทรวงศึกษาธิการ (พ.ศ.2564 – 2565) ให้ส่วนราชการใช้เป็นกรอบแนวทางในการขับเคลื่อนองค์กรเข้าสู่ระบบราชการ 4.0
รัฐมนตรีว่าการกระทรวงศึกษาธิการ “ณัฏฐพล ทีปสุวรรณ” ประกาศแผนยุทธศาสตร์การพัฒนาระบบราชการ 4.0 ของกระทรวงศึกษาธิการ (พ.ศ.2564 – 2565) ให้ส่วนราชการใช้เป็นกรอบแนวทางในการขับเคลื่อนองค์กรเข้าสู่ระบบราชการ 4.0
กระทรวงศึกษาธิการ โดยกลุ่มพัฒนาระบบบริหาร ทั้ง 4 องค์กรหลัก ได้แก่ กพร.สป., กพร.สกศ., กพร.สพฐ.และ กพร.สอศ.ได้ร่วมดำเนินการจัดทำแผนยุทธศาสตร์การพัฒนาระบบราชการ 4.0 ของกระทรวงศึกษาธิการ (พ.ศ. 2564 – 2565) ซึ่งเป็นแผนระดับที่ 3 ของกระทรวงศึกษาธิการ ตามแนวทางของสำนักงานสภาพัฒนาการเศรษฐกิจและสังคมแห่งชาติ
ทั้งนี้ เพื่อใช้เป็นเครื่องมือในการกำหนดทิศทางในการพัฒนาระบบราชการของกระทรวงศึกษาธิการ ให้สอดคล้องตามเป้าหมายของแผนแม่บทภายใต้ยุทธศาสตร์ชาติ ประเด็นการบริการประชาชนและประสิทธิภาพภาครัฐ แผนปฏิรูปประเทศด้านการบริหารราชการแผ่นดินอันส่งผลต่อการบรรลุเป้าหมายตามยุทธศาสตร์ชาติ 20 ปี : ประเด็นยุทธศาสตร์ที่ 6 ด้านการปรับสมดุลและการพัฒนาระบบการบริหารจัดการภาครัฐ ซึ่งมีเป้าหมายการพัฒนาที่สำคัญเพื่อปรับเปลี่ยนภาครัฐที่ยึดหลัก “ภาครัฐของประชาชน” เพื่อประชาชนและประโยชน์ส่วนรวม
การดำเนินการภายใต้กรอบยุทธศาสตร์การพัฒนาระบบราชการ 4.0 ส่งผลให้มีการพัฒนาองค์กรให้มีขีดสมรรถนะสูง ทันสมัย บุคลากรมีความเป็นมืออาชีพ อีกทั้งมีการวางระบบการบริหารราชการแบบบูรณาการ ที่มีความมือกันระหว่างภาครัฐ ภาคเอกชน และภาคประชาชน มีการปรับสมดุลในการทำงานร่วมกับภาคส่วนอื่นอย่างมีคุณภาพ มีการทำงานแบบบูรณาการด้วยการใช้ยุทธศาสตร์ชาติเป็นตัวนำ
ทั้งนี้ เพื่อตอบสนองความต้องการของประชาชนและผู้รับบริการอย่างมีประสิทธิภาพ พร้อมทั้งยกระดับความโปร่งใสและความเชื่อมั่นศรัทธาในการบริหารราชการและการขับเคลื่อนองค์กรให้บรรลุเป้าหมายและดำเนินการไปในทิศทางเดียวกับเป้าหมายตามยุทธศาสตร์ชาติ และเป้าหมายการพัฒนาประเทศ
วันอังคารที่ 24 พฤศจิกายน 2563
รมต.อนุชา รุกแก้ “ความยากจน-ความหิวโหย” เชื่อเป็นหนทางสู่การพัฒนาประเทศอย่างยั่งยืน โดยเริ่มที่ภาคการเกษตรเป็นลำดับแรก
รมต.อนุชา รุกแก้ “ความยากจน-ความหิวโหย” เชื่อเป็นหนทางสู่การพัฒนาประเทศอย่างยั่งยืน โดยเริ่มที่ภาคการเกษตรเป็นลำดับแรก
วันนี้ (24 พ.ย.63) เวลา 13.30 น. ณ ห้องประชุม 301 ตึกบัญชาการ 1 ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี เป็นประธานการประชุมคณะอนุกรรมการขับเคลื่อนเป้าหมายการพัฒนาที่ยั่งยืน ครั้งที่ 2/2563 โดยมี นางสาวณัฐธภัสส์ ยงใจยุทธ ที่ปรึกษารัฐมนตรีประจำสำนักนายกรัฐมนตรี นายอนุรุทธิ์ นาคาศัย ที่ปรึกษารัฐมนตรีประจำสำนักนายกรัฐมนตรี นายดนุชา พิชยนันท์ เลขาธิการสภาพัฒนาการเศรษฐกิจและสังคมแห่งชาติ ผู้แทนภาครัฐ ภาคเอกชน สถาบันการศึกษา และภาคประชาสังคม เข้าร่วมการประชุม
การประชุมครั้งนี้ สืบเนื่องจากมติการประชุมคณะกรรมการเพื่อการพัฒนาที่ยั่งยืน ครั้งที่ 1/2563 เมื่อวันที่ 14 กันยายน 2563 โดยมี พลเอก ประวิตร วงษ์สุวรรณ รองนายกรัฐมนตรีเป็นประธาน ซึ่งที่ประชุมเห็นชอบการกำหนดหน่วยงานรับผิดชอบและประสานงานหลักการขับเคลื่อนเพื่อการพัฒนาที่ยั่งยืน หรือ SDGs 17 เป้าหมายหลัก และ 169 เป้าหมายย่อย และมีการแต่งตั้งคณะอนุกรรมการขับเคลื่อนเป้าหมายการพัฒนาที่ยั่งยืนเพิ่มเติม เพื่อให้การดำเนินงานเป็นไปอย่างมีประสิทธิภาพมากยิ่งขึ้น
สำหรับการดำเนินงานที่ผ่านมาในช่วงเดือนกรกฎาคมและเดือนตุลาคม 2563 สภาพัฒน์ร่วมกับหน่วยงานที่เกี่ยวข้องจัดการประชุมในจังหวัดและพื้นที่นำร่อง เพื่อสร้างความเข้าใจและหารือสถานการณ์ด้านการพัฒนาที่ยั่งยืน ตลอดจนกลไกความร่วมมือในพื้นที่ เพื่อกำหนดแนวทางการขับเคลื่อน SDGs ในระดับพื้นที่ ซึ่งผลจากการลงพื้นที่พบว่าประชาชนยังขาดความรู้ความเข้าใจเรื่องการพัฒนาอย่างยั่งยืน ขณะที่การกำหนดตัวชี้วัดในระดับจังหวัดที่หน่วยงานผู้รับผิดชอบกำหนดยังไม่ตอบโจทย์สิ่งที่พื้นที่ต้องการ ซึ่งทางสภาพัฒน์ได้ทำการศึกษาและจะนำข้อมูลไปประกอบการพิจารณาปรับปรุงตัวชี้วัดระดับจังหวัดให้มีความสอดคล้องกับพื้นที่ต่อไป ขณะเดียวกันจะเร่งสร้างการรับรู้ในพื้นที่ผ่านช่องทางต่างๆ ควบคู่ไปด้วย
รัฐมนตรีประจำสำนักนายกรัฐมนตรี กล่าวย้ำที่ประชุมว่า สิ่งสำคัญที่จะสามารถขับเคลื่อนการพัฒนาอย่างยั่งยืนได้ จำเป็นต้องแก้ปัญหา “ความยากจนและความหิวโหย” ของคนทั้งประเทศให้ได้เป็นลำดับแรก โดยคำนึงถึงแผนปฏิรูปประเทศเป็นหลัก ส่วนการประชุมในวันนี้เป็นโอกาสดีที่ได้รับฟังความคิดเห็นของคณะทำงาน เพื่อให้การแก้ไขปัญหาต่างๆ ของประเทศครบถ้วนทุกมิติ พร้อมสั่งการให้หน่วยงานที่เกี่ยวข้องรวบรวมข้อมูลภาคการเกษตร ทั้งตัวเลขครัวเรือน รายได้แรงงานภาคการเกษตร รวมถึงการให้ความช่วยเหลือของภาครัฐ เพื่อนำมาประกอบการพิจารณาแก้ไขปัญหาอย่างเร่งด่วน
........................................
วันอังคารที่ 24 พฤศจิกายน 2563
กระทรวงเกษตรฯ พร้อมผลักดันความร่วมมือกับนานาประเทศ เพื่อส่งออกสินค้าเกษตรที่มีคุณภาพ ได้รับมาตรฐานซึ่งสามารถตรวจสอบย้อนกลับได้
กระทรวงเกษตรฯ พร้อมผลักดันความร่วมมือกับนานาประเทศ เพื่อส่งออกสินค้าเกษตรที่มีคุณภาพ ได้รับมาตรฐานซึ่งสามารถตรวจสอบย้อนกลับได้
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ ได้รับมอบหมายจากรัฐมนตรีว่าการกระทรวงเกษตรและสหกรณ์ (นายเฉลิมชัย ศรีอ่อน) หารือร่วมกับนายอเล็กซานเดอร์ ซี เฟลด์แมน ประธานสภาธุรกิจสหรัฐอเมริกา – อาเซียน (US- ASEAN Business Council : USABC) และคณะธุรกิจซึ่งเป็นผู้แทนบริษัทชั้นนำของสหรัฐอเมริกา เพื่อส่งเสริมการดำเนินธุรกิจระหว่างไทยกับสหรัฐอเมริกา และหาแนวทางที่ภาคเอกชนสหรัฐอเมริกา สามารถสนับสนุนให้ประเทศไทยบรรลุเป้าหมายทางเศรษฐกิจ
ในการหารือครั้งนี้ผู้แทนจากประเทศไทยได้รับฟังแนวทางในการพัฒนานวัตกรรมเกษตรในด้านต่าง ๆ เพื่อนำมาศึกษา ปรับใช้และประชาสัมพันธ์ให้เกษตรกรสามารถเข้าถึงเทคโนโลยีในการควบคุมคุณภาพการผลิตและลดต้นทุนการผลิตสินค้าเกษตร ซึ่งสอดคล้องกับนโยบายกระทรวงเกษตรและสหกรณ์ ในการผลักดันเกษตร 4.0 พร้อมทั้งสนับสนุนความร่วมมือกับนานาประเทศในการส่งออกสินค้าเกษตรที่มีคุณภาพ ได้รับมาตรฐานซึ่งสามารถตรวจสอบย้อนกลับได้
วันอังคารที่ 24 พฤศจิกายน 2563
เพิ่มสิทธิประโยชน์ลูกจ้างรัฐวิสาหกิจให้เหมาะกับปัจจุบัน
วันเสาร์ที่ 21 พฤศจิกายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบหลักเกณฑ์เพิ่มสิทธิประโยชน์การจ่ายค่ารักษาพยาบาล ค่าทำศพ และค่าช่วยเหลือบุตรและการศึกษาของบุตรของลูกจ้างรัฐวิสาหกิจเพิ่มเติม ประกอบด้วย การเบิกค่ารักษาพยาบาลในกรณีที่ได้รับการวินิจฉัยว่าเป็นผู้ป่วยฉุกเฉินวิกฤตได้ ขณะเดียวกันยังปรับอัตราค่ารักษาพยาบาลในสถานพยาบาลของเอกชนประเภทผู้ป่วยในให้สูงขึ้น รวมทั้งสามารถเบิกค่ารักษาพยาบาลโดยใช้ระบบการเบิกจ่ายตรงได้ด้วย นอกจากนี้ ยังปรับอัตราจ่ายค่าทำศพให้เหมาะสมกับสภาวการณ์ปัจจุบัน และปรับอัตราเงินช่วยเหลือบุตรจากเดือนละ 50 บาท เป็นเดือนละ 200 บาท และเพิ่มสิทธิการเบิกค่าช่วยเหลือการศึกษาของบุตรไปจนถึงการศึกษาในระดับปริญญาตรีด้วย
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 24 พฤศจิกายน 2563
โฆษกรัฐบาลขอความร่วมมือผู้ชุมนุม เคารพกฎหมาย หลีกเลี่ยงการกระทำผิด ยืนยันเจ้าหน้าที่ตำรวจพร้อมดำเนินคดีกับผู้กระทำความผิดอย่างเข้มงวด
โฆษกรัฐบาลขอความร่วมมือผู้ชุมนุม เคารพกฎหมาย หลีกเลี่ยงการกระทำผิด ยืนยันเจ้าหน้าที่ตำรวจพร้อมดำเนินคดีกับผู้กระทำความผิดอย่างเข้มงวด
วันนี้ (24 พ.ย. 63) เวลา 14.15 น. ณ ทำเนียบรัฐบาล นายอนุชา บูรพชัยศรี โฆษกประจำสำนักนายกรัฐมนตรี ให้สัมภาษณ์ต่อสื่อมวลชนถึงการชุมนุมในวันที่ 25 พ.ย. 63 โดยขอความร่วมมือกลุ่มผู้ชุมนุมเคารพกฎหมาย ปฏิบัติตามคำเตือนของเจ้าหน้าที่ตำรวจ เพื่อหลีกเลี่ยงไม่ให้เกิดความรุนแรง ซึ่งในการชุมนุมที่ผ่านมา จะมีการเตือนจากเจ้าหน้าที่ตำรวจเป็นระยะว่าสามารถกระทำอะไรได้ กระทำอะไรไม่ได้ สำหรับการชุมนุมในวันที่ 25 พ.ย. ณ บริเวณสำนักงานทรัพย์สินพระมหากษัตริย์ นั้น เจ้าหน้าที่ตำรวจได้ขอความร่วมมือไม่ให้กลุ่มผู้ชุมนุมรุกล้ำเข้าในพื้นที่บริเวณที่ห้ามเข้า พร้อมวอนผู้ชุมนุมหลีกเลี่ยงการเผชิญหน้า การปะทะ รวมทั้งรับฟังคำแนะนำของเจ้าหน้าที่ตำรวจว่าพื้นที่ใดสามารถเข้าไปได้และพื้นที่ใดไม่สามารถทำได้ เพื่อให้ภาพรวมเป็นไปด้วยความสงบ เนื่องจากระยะเวลาที่ผ่านมาได้พบเห็นการดำเนินการของกลุ่มผู้ชุมนุม เช่น บริเวณหน้ารัฐสภา บริเวณสำนักงานตำรวจแห่งชาติ ที่ผิดกฎหมายอย่างชัดเจน ทั้งการทำลายทรัพย์สินของทางราชการและเอกชนด้วยการสาดสี พ่นสเปรย์สี ด้วยข้อความที่ไม่เหมาะสม
โฆษกประจำสำนักนายกรัฐมนตรีขอความร่วมมือกลุ่มผู้ชุมนุมให้ดำเนินการชุมนุมอย่างเคารพกฎหมาย เพราะการชุมนุมโดยสงบสามารถดำเนินการได้อยู่แล้ว แต่หากมีการละเมิดกฎหมาย รัฐบาลและเจ้าหน้าที่ตำรวจจำเป็นต้องดำเนินคดีกับผู้ที่ละเมิดกฎหมาย เพราะประเทศไทยยึดหลักนิติรัฐและนิติธรรมและทุกคนอยู่ภายใต้กฎหมายเดียวกัน ทั้งนี้ โฆษกประจำสำนักนายกรัฐมนตรีย้ำว่า การชุมนุมสามารถดำเนินการการได้ตามสิทธิ แต่ขอทุกฝ่ายเคารพกฎหมาย หลีกเลี่ยงการกระทำผิดในทุกมาตรา ซึ่งนายกรัฐมนตรีได้ชี้แจงวานนี้แล้วว่า เจ้าหน้าที่ตำรวจจำเป็นต้องดำเนินการตามกฎหมายอย่างเข้มข้นขึ้น
ทั้งนี้ โฆษกประจำสำนักนายกรัฐมนตรีเผยว่าในวันที่ 25 พ.ย. 63 นายกรัฐมนตรีจะเข้าร่วมประชุมกับผู้บริหารสภาธุรกิจสหรัฐ – อาเซียน (US-ASEAN Business Council) ในรูปแบบการประชุมกึ่งออนไลน์เนื่องจากสถานการณ์โควิด-19 โดยผู้บริหารบางส่วนที่อยู่ต่างประเทศจะเข้าร่วมการประชุมผ่านทางไกล (Video Conference) และผู้บริหารเจ้าหน้าที่ที่พำนักอยู่ในประเทศไทยจะเข้าร่วมประชุม ณ ทำเนียบรัฐบาล ซึ่งการประชุมในครั้งนี้ประกอบด้วยผู้บริหารและผู้แทนภาคเอกชนจำนวน 89 คน จาก 38 บริษัท จาก 8 กลุ่มอุตสาหกรรมหลัก ได้แก่ พลังงานและโครงสร้างพื้นฐาน เทคโนโลยีสารสนเทศและการสื่อสาร สุขภาพและวิทยาศาสตร์ อาหารและการเกษตร การผลิตและภาษี การบริหารทางการเงิน การท่องเที่ยวและการคมนาคม เพื่อหารือถึงแนวทาง มาตรการของเศรษฐกิจไทยหลังโควิด-19 รวมทั้งรับฟังข้อเสนอจากนักธุรกิจสหรัฐอเมริกาเพื่อยกระดับประเทศไทยเป็นศูนย์กลางที่น่าลงทุนในภูมิภาคอาเซียน โดยสภาธุรกิจสหรัฐ – อาเซียน มีกำหนดการพบหารือกับรัฐมนตรีว่าการกระทรวงต่าง ๆ อีกด้วย
...................
กลุ่มประชาสัมพันธ์และเผยแพร่ สำนักโฆษก
วันอังคารที่ 24 พฤศจิกายน 2563
การประชุมคณะกรรมการบริษัท อ้อยและน้ำตาลไทย จำกัด
รองปลัด กษ. ร่วมการประชุมคณะกรรมการบริษัท อ้อยและน้ำตาลไทย จำกัด
นายอำพันธุ์ เวฬุตันติ รองปลัดกระทรวงเกษตรและสหกรณ์ เข้าร่วมการประชุมคณะกรรมการบริษัท อ้อยและน้ำตาลไทย จำกัด โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธาน ณ ห้องประชุมชุณหวัณ ชั้น 3 อาคารสำนักงานปลัดกระทรวงอุตสาหกรรม ซึ่งที่ประชุมได้หารือและพิจารณาประเด็นต่าง ๆ ได้แก่ 1) ขอความร่วมมือจากหลายสมาคม หาวิธีอย่างไรไม่ให้เกษตรกรเผาอ้อยก่อนตัด เพราะทำให้เกิดปัญหาค่า pm 2.5 สูงตามมา 2) ขอทุนมาช่วยเหลือเกษตรกรซื้อเครื่องตัดอ้อยให้เกษตรกรเพื่อหลีกเลี่ยงการเผาอ้อยก่อนตัด 3) คำของบประมาณรายจ่ายประจำปีงบประมาณ พ.ศ. 2564 งบประมาณโครงการป้องกันและปราบปรามน้ำตาลสูญหาย การลักลอบนำเข้า-ส่งออก และการป้องกันอุบัติเหตุจากการขนส่งทางน้ำ และ 4) ประมาณการราคาน้ำตาลทรายดิบ (Sugar#11) และอัตราแลกเปลี่ยน (USD/THB) เพื่อประกอบการคำนวณราคาอ้อยขั้นต้น และผลตอบแทนการผลิตและจำหน่ายน้ำตาลทรายขั้นต้น ฤดูการผลิตปี 2563/64
วันอังคารที่ 24 พฤศจิกายน 2563
ผลสำรวจภาคสนามเรื่อง คนละครึ่ง พึ่งได้ โดนใจประชาชน
วันอาทิตย์ที่ 22 พฤศจิกายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
สำนักวิจัยซูเปอร์โพล เผยผลสำรวจภาคสนามเรื่อง คนละครึ่ง พึ่งได้ โดยสอบถามจากกลุ่มตัวอย่าง 1,121 ตัวอย่าง ส่วนใหญ่หรือร้อยละ 93.6 ระบุว่า ช่วยกระตุ้นเศรษฐกิจและร้านค้ารายย่อย ลดความเดือดร้อนประชาชน และเมื่อเดินตลาดเห็นคนจับจ่ายใช้สอย ทำให้มีความสุข อีกทั้งโครงการคนละครึ่ง ทำประชาชนคุ้นเคยการใช้จ่ายผ่านแอปพลิเคชันมากขึ้น เป็นต้น นอกจากนี้ กว่าร้อยละ 90.5 ของกลุ่มเยาวชนอายุไม่เกิน 24 ปี และร้อยละ 89.8 ของกลุ่มที่ไม่ใช่เยาวชน ส่วนใหญ่สนับสนุนรัฐบาล หากมีโครงการช่วยเหลือประชาชนลักษณะนี้อย่างต่อเนื่อง ซึ่งนโยบายดังกล่าวสามารถตอบโจทย์เพื่อช่วยเหลือและลดปัญหาความเดือดร้อนของประชาชนในเรื่องค่าครองชีพได้เป็นอย่างดี
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 24 พฤศจิกายน 2563
ดีอีเอส หารือแผนการดำเนินการประเมินสถานะการเป็นระบบราชการ 4.0 นำนวัตกรรมเพิ่มศักยภาพองค์กร
ดีอีเอส หารือแผนการดำเนินการประเมินสถานะการเป็นระบบราชการ 4.0 นำนวัตกรรมเพิ่มศักยภาพองค์กร
เมื่อวันที่ 24 พฤศจิกายน 2563 นางปิยนุช วุฒิสอน ผู้ตรวจราชการกระทรวงฯ เป็นประธานการประชุมคณะทำงานพัฒนาคุณภาพการบริหารจัดการภาครัฐ (PMQA) ที่ประชุมร่วมพิจารณาเรื่องแผนการดำเนินการประเมินสถานะการเป็นระบบราชการ 4.0 ของสำนักปลัดกระทรวงดิจิทัลฯ และแนวทางในการปรับปรุงข้อที่ยังไม่ผ่านการประเมินเมื่อปีงบประมาณ 2563 และการมอบหมายหน่วยงานรับผิดชอบ ณ ห้องประชุม 802 กระทรวงดิจิทัลเพื่อเศรษฐกิจและสังคม ศูนย์ราชการฯ แจ้งวัฒนะ ทั้งนี้แผนการดำเนินการประเมินสถานะการเป็นระบบราชการ 4.0 เป็นตามนโยบายที่รัฐบาลต้องการเปลี่ยนเศรษฐกิจของประเทศแบบเดิมไปสู่เศรษฐกิจที่ขับเคลื่อนด้วยนวัตกรรม โดยหน่วยงานภาครัฐในฐานะมีหน้าที่ผลักดันนโยบายของรัฐบาลจึงจำเป็นต้องปรับเปลี่ยน แนวคิด และวิธีการ ยึดหลักธรรมาภิบาล เน้นการเปิดกว้างให้ภาคส่วนอื่นเข้ามามีส่วนร่วม เชื่อมโยงการทำงานโดยยึดประชาชนเป็นศูนย์กลางและสร้างนวัตกรรม พัฒนาหน่วยงานให้เป็นองค์กรที่มีขีดสมรรถนะสูง เพื่อให้สามารถผลักดันนโยบายยุทธศาสตร์ประเทศไทย 4.0
***************
วันอังคารที่ 24 พฤศจิกายน 2563
รองนายกรัฐมนตรีร่วมยินดีกับ 7 หน่วยงานที่ได้รับรางวัล ITA Awards  พร้อมแนะพัฒนาระบบเทคโนโลยีเพื่อการประเมินความโปร่งใสในการทำงาน
รองนายกรัฐมนตรีร่วมยินดีกับ 7 หน่วยงานที่ได้รับรางวัล ITA Awards  พร้อมแนะพัฒนาระบบเทคโนโลยีเพื่อการประเมินความโปร่งใสในการทำงาน  โดย “สำนักงาน กสทช.” ได้รับรางวัลในประเภทกองทุนและหน่วยงานอื่นของรัฐ
วันนี้ (24 พ.ย. 63) ณ ห้องประชุม 301 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี ได้รับมอบหมายจากพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีมอบรางวัลโล่เกียรติยศการประเมินคุณธรรมและความโปร่งใสในการดำเนินงานของหน่วยงานภาครัฐ ประจำปีงบประมาณ พ.ศ. 2563 (ITA Awards) เพื่อเป็นการประกาศเกียรติคุณให้แก่หน่วยงานภาครัฐที่มีผลการประเมินคุณธรรมและความโปร่งใสในการดำเนินงานของหน่วยงานภาครัฐ ประจำปีงบประมาณ พ.ศ. 2563 ดังนี้ ประเภทรัฐวิสาหกิจ ได้แก่ ธนาคารอาคารสงเคราะห์ ประเภทองค์การบริหารส่วนตำบล ได้แก่ องค์การบริหารส่วนตำบลนครสวรรค์ออก อำเภอเมืองนครสวรรค์ จังหวัดนครสวรรค์ ประเภทเทศบาลและองค์กรปกครองส่วนท้องถิ่นรูปแบบพิเศษ ได้แก่ เทศบาลตำบลอุดมธัญญา อำเภอตากฟ้า จังหวัดนครสวรรค์ ประเภทสถาบันอุดมศึกษา ได้แก่ มหาวิทยาลัยราชภัฏธนบุรีประเภทกองทุนและหน่วยงานอื่น ๆ ของรัฐ ได้แก่ สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ประเภทส่วนราชการระดับกรม ได้แก่ สำนักงานปลัดกระทรวงสาธารณสุข และประเภทองค์การมหาชน ได้แก่ องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน)
โอกาสนี้ รองนายกรัฐมนตรีได้กล่าวแสดงความยินดีกับหน่วยงานที่ได้รับรางวัล พร้อมย้ำว่าการป้องกันและปราบปรามทุจริตนั้นเป็นเรื่องสำคัญ เนื่องจากการทุจริตจะเป็นบ่อเกิดของปัญหา เช่น ปัญหาศีลธรรม ปัญหาสังคม ปัญหาการเมือง รวมไปถึงปัญหาความเหลื่อมล้ำ ซึ่งประเทศไทยได้ให้ความสำคัญในเรื่องป้องกันและปราบปรามการทุจริตโดยได้มีการกำหนดไว้ในรัฐธรรมนูญแห่งราชอาณาจักรไทย และนโยบายที่รัฐบาลแถลงต่อรัฐสภา ยุทธศาสตร์ชาติ รวมถึงแผนการปฏิรูปประเทศ ทุกวันนี้ จะใช้แค่วิธีการป้องกันและปราบปรามเพียงอย่างเดียวคงไม่พอ จะต้องมีการรณรงค์ร่วมมือกับเอกชน ประชาชน และภาคส่วนต่าง ๆ ในการสนับสนุนหน่วยงานและบุคคลที่กระทำดี สร้างสิ่งจูงใจ ยกย่อง ให้เกิดความภาคภูมิใจ และเป็นแบบอย่างให้หน่วยงานอื่น ๆ เพื่อให้เกิดแนวร่วมอย่างกว้างขวาง การที่จะป้องกันและปราบปรามทุจริตอย่างได้ผลนั้นได้ใช้ความโปร่งใสเป็นตัวชี้วัด เช่น การเปิดเผยข้อมูล ซึ่งอาจต้องนำระบบเทคโนโลยีเข้ามาเป็นตัวช่วย เพื่อแสดงให้เห็นว่าหน่วยงานของตนมีความโปร่งใสต่อการตรวจสอบ และไม่ขัดข้องในการชี้แจงในประเด็นต่าง ๆ สำนักงานป้องกันและปราบปรามการทุจริตแห่งชาติ ได้นำเอาความมีคุณธรรมและความโปร่งใสในการประเมินการทำงานจนกระทั่งได้หน่วยงานที่ได้คะแนนมากที่สุด 7 หน่วยงาน ขอให้ทุกหน่วยงานได้รักษาคุณภาพ และมาตรฐานนี้เพื่อพัฒนาต่อยอดให้ได้ผลดียิ่ง ๆ ขึ้นไป
----------------------
กลุ่มประชาสัมพันธ์และเผยแพร่ สำนักโฆษก
วันอาทิตย์ที่ 22 พฤศจิกายน 2563
สธ.แนะประชาชนติดตามสถานการณ์ฝุ่น PM 2.5 ปรับกิจกรรมการใช้ชีวิต
กระทรวงสาธารณสุข แนะนำประชาชนติดตามสถานการณ์ฝุ่น PM2.5 ต่อเนื่องทุกวัน พร้อมปรับกิจกรรมการดำเนินชีวิตประจำวัน ลดกิจกรรมกลางแจ้ง ใส่หน้ากากป้องกันฝุ่นขนาดเล็กได้
กระทรวงสาธารณสุข แนะนำประชาชนติดตามสถานการณ์ฝุ่น PM2.5 ต่อเนื่องทุกวัน พร้อมปรับกิจกรรมการดำเนินชีวิตประจำวัน ลดกิจกรรมกลางแจ้ง ใส่หน้ากากป้องกันฝุ่นขนาดเล็กได้
วันนี้ (22 พฤศจิกายน 2563) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า ขณะนี้สภาพอากาศพื้นที่กรุงเทพมหานครและปริมลฑล พบมีปริมาณค่าฝุ่นละอองขนาดเล็ก PM2.5 เกินค่ามาตรฐาน ในบางช่วงเวลาและบางวัน ขอให้ประชาชนติดตามสถานการณ์อย่างใกล้ชิดและต่อเนื่อง เนื่องจากค่าฝุ่นละอองในแต่ละวันไม่เท่ากัน ควรปรับกิจกรรมการดำเนินชีวิตประจำวัน เน้นความปลอดภัยของตนเอง โดยติดตามได้ที่แอปพลิเคชัน Air4Thai (แอร์ ฟอร์ ไทย) ของกรมควบคุมมลพิษ หรือเพจ “คนรักอนามัย ใส่ใจอากาศ PM2.5” หากอยู่ในพื้นที่สีเหลือง สีส้ม สีแดง ควรหลีกเลี่ยงหรือลดกิจกรรมกลางแจ้ง แต่หากจำเป็นต้องออกนอกบ้าน เด็ก ผู้สูงอายุ ผู้ที่มีโรคประจำตัว และประชาชนที่อยู่ในพื้นที่เสี่ยงค่าฝุ่นสูง ควรใส่หน้ากาก N95 และไม่ควรอยู่เป็นเวลานาน สำหรับประชาชนทั่วไป สามารถใส่หน้ากากป้องกันฝุ่นละอองขนาดเล็กได้
นอกจากนี้ ควรลดกิจกรรมที่ทำให้เกิดฝุ่นในบ้าน เช่น กวาด/เผาขยะ จุดธูป ควรปิดประตูหน้าต่างให้มิดชิด ดูแลทำความสะอาดบ้านให้ปลอดฝุ่น โดยใช้ผ้าสะอาดชุบน้ำเช็ดทำความสะอาดแทนการกวาด ป้องกันการฟุ้งกระจาย และขอความร่วมมือประชาชนลดการเผาป่า/เผาไร่นา ซึ่งจะช่วยลดปริมาณการเกิดฝุ่นควันได้อีกทางหนึ่งด้วย
ทั้งนี้ ประชาชนควรหมั่นสังเกตอาการที่อาจเกิดขึ้น หากมีโรคประจำตัวต้องระมัดระวังเป็นพิเศษควรพักผ่อนให้เพียงพอ ลดการทำกิจกรรมและออกกำลังกายกลางแจ้ง โดยเฉพาะกลุ่มเสี่ยง ได้แก่ เด็ก ผู้สูงอายุ และผู้ที่มีโรคประจำตัว หากมีอาการผิดปกติ เช่น ไอบ่อย หายใจลำบาก หายใจถี่ หรือวิงเวียนศีรษะ ให้รีบไปพบแพทย์ และสอบถามข้อมูลเพิ่มเติมได้ที่สายด่วนกรมควบคุมโรค 1422
**************************** 22 พฤศจิกายน 2563
วันจันทร์ที่ 2 พฤศจิกายน 2563
‘รมช.ประภัตร’ ชื่นชมฟาร์มแพะเสรีเป็นระบบได้มาตรฐาน ดันฟื้นฟูอาชีพเลี้ยงแพะ หลังวิกฤตโควิด-19
‘รมช.ประภัตร’ ชื่นชมฟาร์มแพะเสรีเป็นระบบได้มาตรฐาน ดันฟื้นฟูอาชีพเลี้ยงแพะ หลังวิกฤตโควิด-19
นายประภัตรโพธสุธนรัฐมนตรีช่วยว่าการกระทรวงเกษตรและสหกรณ์กล่าวภายหลังตรวจเยี่ยมฟาร์มแพะเสรี ของนายเสรี บุญยรักษ์ ตำบลวิชิต อำเภอเมืองจังหวัดภูเก็ต พร้อมด้วย ดร.ทองเปลว กองจันทร์ ปลัดกระทรวงเกษตรและสหกรณ์ น.สพ.สรวิศ ธานีโต อธิบดีกรมปศุสัตว์ และหัวหน้าส่วนที่เกี่ยวข้อง ว่ากระทรวงเกษตรและสหกรณ์ โดยกรมปศุสัตว์ ได้ส่งเสริมการวางระบบและคุณภาพฟาร์มแพะเนื้อ คือ ฝึกอบรมการพัฒนาจัดการฟาร์มแพะและสุขภาพแพะ และการช่วยเหลือด้านสุขภาพเบื้องต้น การค้นหาควบคุมโรค ทั้งนี้ ได้ส่งเสริมการพัฒนาผลิตสินค้าเกษตรหลักของภาคและสร้างความเข้มแข็งสถาบันเกษตรกรแนวทางการพัฒนา ส่งเสริมให้มีการบริหารจัดการฟาร์มอย่างเป็นระบบ เพื่อให้ได้ผลผลิตที่มีคุณภาพตามความต้องการของตลาด และมีการผลิตที่เป็นมิตรกับสิ่งแวดล้อม
สำหรับ ฟาร์มแพะเสรี มีแพะจำนวน 300 ตัวสำนักงานปศุสัตว์จังหวัดภูเก็ต ได้มีการวางแผนการดำเนินงาน โดยการพัฒนาฟาร์ม ซึ่งปัจจุบันได้รับการรับรองฟาร์มที่มีระบบการป้องกันโรคและการเลี้ยงสัตว์ที่ไม่เหมาะสม (GFM)เพื่อให้ได้รับการรับรองฟาร์มที่มีการปฎิบัติการทางการเกษตรที่ดี (GAP)(มาตรฐานฟาร์ม) และเป้าหมายเพิ่มแม่พันธุ์แพะให้มากขึ้น เพื่อเพิ่มผลผลิตแพะขุนปีละไม่น้อยกว่า 600 ตัว สร้างรายได้ไม่ต่ำกว่าเดือนละ 240,000 บาท ภายในปี 2564
“จากวิกฤตโควิด 19 ส่งผลกระทบทางด้านเศรษฐกิจทั่วโลก โดยเฉพาะด้านการท่องเที่ยวจังหวัดภูเก็ตซึ่งเป็นแหล่งท่องเที่ยวสำคัญของไทยได้รับผลกระทบโดยตรง รัฐบาล โดยกระทรวงเกษตรฯ จึงส่งเสริมให้เกษตรกรได้มีรายได้ และอาชีพทางเลือกที่ใช้น้ำน้อย ผ่านโครงการสนับสนุนสินเชื่อเพื่อการส่งเสริมการเลี้ยงสัตว์และเกี่ยวกับกิจการที่เกี่ยวเนื่องฯ (โคขุน กู้วิกฤตCovid-19)ซึ่งเป็นโครงการเงินกู้ดอกเบี้ยต่ำ มีตลาดรองรับที่แน่นอน มีการประกันราคา สำหรับการสนับสนุนเงินทุน ธนาคารเพื่อการเกษตรอละสหกรณ์การเกษตร (ธ.ก.ส.) สนับสนุนสินเชื่อเพื่อการเลี้ยงสัตว์ 1 ล้านบาท ดอกเบี้ย 100 บาท/ปี“ นายประภัตร กล่าว
ทั้งนี้ กรมปศุสัตว์ จะดูแลด้านการจัดการฟาร์มเลี้ยงสัตว์ การจัดการด้านอาหารสัตว์ การจัดการด้านระบบประกันภัยสัตว์ การจัดการ ด้านเครือข่ายและตลาดรับซื้อเพื่อการส่งออกต่างประเทศ เป็นต้น โดยกำหนดชนิดของสัตว์ที่ส่งเสริม ให้เกษตรกรเลี้ยงมี 4 ชนิด ได้แก่ โคเนื้อขุน กระบือเนื้อ แพะเนื้อ และไก่พื้นเมือง การดำเนินการส่งเสริมและเลี้ยงสัตว์ภายใต้หลักการ “ตลาดนำการผลิต” เพื่อลดความเสี่ยงด้านภาระหนี้สิน เป็นการเพิ่มทางเลือกและ สร้างโอกาสในการประกอบอาชีพและรายได้ให้กับเกษตรกร
วันจันทร์ที่ 2 พฤศจิกายน 2563
ออมสินปฏิเสธข่าวการซื้อหุ้น AMANAH Leasing ร่วมธุรกิจจำนำทะเบียน
ธนาคารออมสิ ปฏิเสธข่าวการร่วมทุนกับ AMANAH Leasing หลังจากมีกระแสข่าวระบุว่าธนาคารออมสินมีแผนเข้าซื้อหุ้นของบริษัท อะมานะฮ์ ลิสซิ่ง จำกัด เพื่อทำธุรกิจสินเชื่อจำนำทะเบียนรถ โดยนายวิทัยกล่าวว่าข่าวดังกล่าวไม่เป็นความจริง
นายวิทัย รัตนากร ผู้อำนวยการธนาคารออมสิน ปฏิเสธข่าวการร่วมทุนกับ AMANAH Leasing หลังจากมีกระแสข่าวระบุว่าธนาคารออมสินมีแผนเข้าซื้อหุ้นของบริษัท อะมานะฮ์ ลิสซิ่ง จำกัด เพื่อทำธุรกิจสินเชื่อจำนำทะเบียนรถ โดยนายวิทัยกล่าวว่าข่าวดังกล่าวไม่เป็นความจริง
ปัจจุบัน ธนาคารออมสินอยู่ระหว่างการตรวจสอบกิจการและเจรจาขั้นสุดท้ายกับผู้ประกอบการนอนแบงก์ จำนวน 8 ราย เพื่อคัดเลือกเข้าร่วมทุนดำเนินธุรกิจสินเชื่อรายย่อย โดย AMANAH Leasing ไม่อยู่ในรายชื่อของทั้ง 8 รายดังกล่าว
วันจันทร์ที่ 2 พฤศจิกายน 2563
'บิ๊กป้อม' ลงใต้ เปิดมหกรรมกระทรวงแรงงานพบประชาชน กระตุ้นจ้างงานฟื้นฟูเศรษฐกิจภูเก็ต
รองนายกรัฐมนตรี ลงพื้นที่ภูเก็ต เปิดงานมหกรรมกระทรวงแรงงานพบประชาชน@Phuket ส่งเสริมการจ้างงาน ให้คนในพื้นที่มีอาชีพ มีรายได้ เพื่อช่วยเหลือฟื้นฟูภาคธุรกิจท่องเที่ยวและบริการให้กลับมาฟื้นตัวโดยเร็วจากผลกระทบโควิด -19 ขับเคลื่อนเศรษฐกิจของประเทศ
วันที่ 2 พฤศจิกายน 2563 พล.อ.ประวิตร วงษ์สุวรรณ รองนายกรัฐมนตรี เป็นประธานในพิธีเปิดงานมหกรรมกระทรวงแรงงานพบประชาชน@Phuket ณ อาคารยิมเนเซี่ยม เทศบาลนครภูเก็ต อำเภอเมืองภูเก็ต จังหวัดภูเก็ต โดยมี นายสุชาติ ชมกลิ่น รัฐมนตรีว่าการกระทรวงแรงงาน กล่าวรายงาน ศาสตราจารย์นฤมล ภิญโญสินวัฒน์ รัฐมนตรีช่วยว่าการกระทรวงแรงงาน นายสุทธิ สุโกศล ปลัดกระทรวงแรงงาน พร้อมด้วยผู้บริหารระดับสูงกระทรวงแรงงาน และหัวหน้าส่วนราชการในสังกัดกระทรวงแรงงานจังหวัดภูเก็ต ให้การต้อนรับ โดยรองนายกรัฐมนตรี กล่าวว่า รัฐบาล ได้ให้ความสำคัญกับการขับเคลื่อนเศรษฐกิจของประเทศ เพื่อช่วยเหลือฟื้นฟูภาคธุรกิจท่องเที่ยวและบริการให้กลับมาฟื้นตัวโดยเร็วจากผลกระทบโควิด -19 การจัดงาน กระทรวงแรงงานพบประชาชน @Phuket ในวันนี้ ก็เพื่อเป็นการส่งเสริมการจ้างงาน ให้คนในพื้นที่มีอาชีพ มีรายได้ กระตุ้นเศรษฐกิจ โดยเฉพาะธุรกิจภาคเอกชนให้กลับมาประกอบกิจการได้เป็นปกติ จะเห็นได้ว่าได้มีการจัดกิจกรรมต่าง ๆ ของกระทรวงแรงงานในวันนี้ เป็นการตอบสนองกับยุทธศาสตร์ชาติทั้งในด้านการพัฒนาและเสริมสร้างศักยภาพทรัพยากรมนุษย์ และด้านการปรับสมดุลและพัฒนาระบบการบริหารจัดการภาครัฐโดยการพัฒนาแรงงานให้สอดคล้องกับความต้องการของภาคบริการและท่องเที่ยว ทำให้คนในวัยแรงงานสามารถทำงานได้ในภูมิลำเนาของตนเอง นอกจากนี้ยังมีโครงสร้างพื้นฐานที่อำนวยความสะดวกต่อการทำงานและเรียนรู้ทักษะใหม่ๆ ทำให้วัยแรงงานได้รับการยกระดับจากผู้ใช้แรงงาน เป็นผู้ใช้พลังสมองที่สามารถเข้าถึงแหล่งทุน นวัตกรรม เทคโนโลยี และข่าวสารข้อมูลได้สะดวก มีความรู้การบริหารจัดการทางการเงิน ทำให้ประชาชนทุกช่วงวัยและทุกคนอาศัยร่วมกันในประเทศมีความสุขยั่งยืน ในสังคมที่เปี่ยมไปด้วยความสามัคคีปรองดอง เอื้อเฟื้อเผื่อแผ่ มีความสงบปลอดภัยจากภัยคุกคามต่างๆ มีทักษะในการทำงาน มีอาชีพ มีรายได้ที่มั่นคง ยั่งยืน และในขณะเดียวกันก็มีภาครัฐที่ทำงานเพื่อประชาชนอย่างสุจริต โปร่งใส ใส่ใจการบริการและทำงานรวดเร็ว และขอขอบคุณเทศบาลนครภูเก็ตที่สนับสนุนสถานที่จัดงานในครั้งนี้
จากนั้น รองนายกรัฐมนตรี ได้มอบโล่พร้อมใบประกาศเกียรติคุณอาสาสมัครแรงงานดีเด่น ประจำปี พ.ศ.2563 ของจังหวัดภูเก็ต กระบี่ พังงา ตรัง ระนอง สตูล จำนวน 6 ราย และมอบใบประกาศนียบัตรสถานประกอบการที่ให้ความสำคัญในการชำระเงินสมทบถูกต้อง ผ่านระบบอิเล็กทรอนิกส์ (e-Payment) จำนวน 5 ราย และเยี่ยมชมบูธกิจกรรมภายในงาน ได้แก่ กิจกรรมนัดพบแรงงาน (Phuket Job Fair) ซึ่งมีสถานประกอบการมาออกบูธรับสมัครงานกว่า 30 บริษัท ตำแหน่งงานว่างกว่า 3,000 อัตรา กิจกรรมนัดพบจ้างนักศึกษาจบใหม่ (Co - Payment) มหกรรมสร้างอาชีพ สร้างรายได้ แสดงสินค้าและผลิตภัณฑ์พร้อมจำหน่ายของกลุ่มรับงานไปทำที่บ้าน และกลุ่มอาชีพอิสระ พร้อมฝึกปฏิบัติ 6 จังหวัดฝั่งอันดามัน 69 สาขา กิจกรรมพัฒนาทักษะฝีมือแรงงาน ฝึกอบรมทักษะฝีมือ ทดสอบมาตรฐาน และรับรองความรู้ความสามารถ คลินิกแรงงาน ซึ่งจะให้ปรึกษาด้านข้อพิพาทแรงงาน บริการลงทะเบียนและฉีดวัคซีนไข้หวัดใหญ่แก่ผู้ประกันตนที่มีอายุ 50 ปีขึ้นไป และรับสมัครผู้ประกันตนมาตรา 39 มาตรา 40 รวมทั้งบริการถาม – ตอบประเด็นประกันสังคม เป็นต้น
วันจันทร์ที่ 2 พฤศจิกายน 2563
รมช.มนัญญา เปิดโครงการชาวกระบี่ร่วมใจ ผลิตอาหารปลอดภัย สุขใจผู้บริโภค
รมช.มนัญญา เปิดโครงการชาวกระบี่ร่วมใจ ผลิตอาหารปลอดภัย สุขใจผู้บริโภค ชูผลผลิตเกษตรอินทรีย์คุณภาพ ส่งตรงถึงผู้บริโภค
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดโครงการชาวกระบี่ร่วมใจ ผลิตอาหารปลอดภัย สุขใจผู้บริโภค พร้อมมอบประกาศนียบัตรเกษตรอินทรีย์ดีเด่นระดับจังหวัดกระบี่, GAP ดีเด่นระดับจังหวัดกระบี่ จังหวัดนครศรีธรรมราช และมอบใบรับรองมาตรฐาน GAP รวมทั้งเยี่ยมชมนิทรรศการและผลิตภัณฑ์เกษตรอินทรีย์ ณ ศูนย์วิจัยและพัฒนาการเกษตรจังหวัดกระบี่ ตำบลเขาคราม อำเภอเมือง จังหวัดกระบี่ ว่า "พื้นที่จังหวัดกระบี่เป็นพื้นที่เกษตรกรรมที่มีการปลูกปาล์มน้ำมันและยางพารา คิดเป็นร้อยละ 45.81 ของพื้นที่ทำการเกษตร ซึ่งเป็นพื้นที่หลักเศรษฐกิจของภาคใต้ อีกทั้งยังได้มีการส่งเสริมการเพาะปลูกพืชผัก ผลไม้ในพื้นที่ โดยเน้นการปลูกพืชให้มีคุณภาพ ปลอดภัย ใช้วิธีการควบคุม และป้องกันการเกิดปัญหาในกระบวนการผลิตโดยใช้มาตรฐานทางการเกษตรที่ดี สำหรับพืชอาหารของกระทรวงเกษตรและสหกรณ์เป็นมาตรฐานกลางในการตรวจประเมิน ซึ่งกิจกรรมในวันนี้เป็นการนำเอาองค์ความรู้มามอบให้เกษตรกรเพื่อเป็นการช่วยเหลือ และแนะนำเทคโนโลยีต่างๆ เพื่อแก้ปัญหาด้านการผลิตแก่เกษตรกร ให้มีคุณภาพและความปลอดภัยต่อผู้บริโภค นอกจากนี้ยังมีนิทรรศการทางวิชาการจากหน่วยงานในสังกัดกระทรวงเกษตรและสหกรณ์ ที่น่าสนใจ รวมทั้งหน่วยงานที่เกี่ยวข้องอีกด้วย"
ทั้งนี้ พืชเศรษฐกิจของจังหวัดกระบี่ ที่สำคัญ ได้แก่ ปาล์มน้ำมัน ยางพารา นอกจากนี้ ในปัจจุบันเกษตรกรในพื้นที่ได้หันมาปลูกพืชผักผลไม้เป็นจำนวนมาก ซึ่งเป็นผลดีต่อเกษตรกรในการปลูกพืชที่เป็นที่ต้องการของตลาด สามารถช่วยเพิ่มรายได้ โดยกรมวิชาการเกษตร ได้สนับสนุนและผลักดันเกษตรกรให้มีความรู้ความสามารถในการผลิตพืชที่มีคุณภาพตามมาตรฐานสินค้าเกษตร
สำหรับการจัดงานในวันนี้ เป็นการบูรณาการร่วมกันหลายหน่วยงาน โดยมีกิจกรรมต่าง ๆ ที่น่าสนใจ ได้แก่นิทรรศการมาตรฐานสินค้าเกษตรอินทรีย์ มาตรฐานสินค้าเกษตร GAP นิทรรศการด้านชีวภัณฑ์ ชีวภาพและการจัดการการผลิตปาล์มน้ำมันของศูนย์วิจัยปาล์มน้ำมัน การออกบูธผลิตภัณฑ์ที่ได้รับการรับรองมาตรฐานเกษตรอินทรีย์ GAP และประมงพื้นบ้าน รวมทั้งการสาธิตด้านชีวภัณฑ์ไส้เดือนฝอย แตนเบียน เห็ดเรืองแสง เมตาไรเซียม การผลิตปุ๋ยชีวภาพ ปุ๋ยชีวภาพละลายฟอสเฟต และปุ๋ยชีวภาพอาร์บัสคูลาร์ไรซ่า เป็นต้น ในโอกาสนี้ รมช.มนัญญา เยี่ยมชมผลผลิตเกษตรอินทรีย์ของเกษตรกรในพื้นที่ แปลงสาธิตส้มโอทับทิมสยาม และศูนย์เรียนรู้การผลิตพืชผสมผสาน โรงปุ๋ยหมักแบบเติมอากาศ และโครงการอนุรักษ์กล้วยไม้รองเท้านารีเหลืองกระบี่ ตามพระราชดำริ นอกจากนี้ยังได้เปิด
อาคารปฏิบัติการชีวภัณฑ์ ศูนย์วิจัยและพัฒนาการเกษตรกระบี่อีกด้วย
วันจันทร์ที่ 2 พฤศจิกายน 2563
ผู้ตรวจฯ สุระ เป็นประธานเปิดการสัมมนาสรุปภาพรวมการจัดทำข้อมูลภาคอุตสาหกรรมเชิงพื้นที่ฯ
นายสุระ เพชรพิรุณ  ผู้ตรวจราชการกระทรวงอุตสาหกรรม เป็นประธานในพิธีเปิดการสัมมนาสรุปภาพรวมการจัดทำข้อมูลภาคอุตสาหกรรมเชิงพื้นที่ ณ ห้องแกรนด์ บอลรูม โรงแรมเซ็นจูรี่ พาร์ค กรุงเทพฯ
วันนี้ (2 พฤศจิกายน 63) เวลา 09.00 น. นายสุระ เพชรพิรุณ ผู้ตรวจราชการกระทรวงอุตสาหกรรม เป็นประธานในพิธีเปิดการสัมมนาสรุปภาพรวมการจัดทำข้อมูลภาคอุตสาหกรรมเชิงพื้นที่ เพื่อประยุกต์ใช้ข้อมูลในการวางแผนกำหนดนโยบายและยุทธศาสตร์ในการพัฒนาอุตสาหกรรมระดับจังหวัด โดยมีผู้แทนจากสำนักงานอุตสาหกรรมจังหวัดทั่วประเทศ รวมถึงผู้แทนจากหน่วยงานในสังกัดกระทรวงอุตสาหกรรมที่สนใจ เข้าร่วมการสัมมนาฯ ณ ห้องแกรนด์ บอลรูม โรงแรมเซ็นจูรี่ พาร์ค กรุงเทพฯ
การสัมมนาในครั้งนี้จัดขึ้นในระหว่างวันที่ 2 - 3 พฤศจิกายน 2563 โดยมีกิจกรรม ประกอบด้วย การเสวนา หัวข้อ “การพัฒนาอุตสาหกรรมเชิงพื้นที่ : มุมมองจากนโยบายในระดับประเทศ และจากแผนพัฒนาจังหวัด” ซึ่งได้รับเกียรติจาก ดร.เติมทรัพย์ เตละกุล ผู้อำนวยการกองยุทธศาสตร์พัฒนาพื้นที่ สำนักงานสภาพัฒนาการเศรษฐกิจและสังคมแห่งชาติ (สศช.) คุณศิวะ หงษ์นภา ผู้ทรงคุณวุฒิทางด้านเศรษฐกิจเชิงพื้นที่ เป็นผู้ร่วมการเสวนา ดำเนินการเสวนา โดย คุณประภาศรี พงษ์วัฒนา ผู้เชี่ยวชาญด้านเศรษฐศาสตร์ การบรรยายหัวข้อ “แนวทางการพัฒนาดัชนีเตือนภัยอุตสาหกรรมจังหวัด” การบรรยายหัวข้อ “แนวทางการปฏิบัติในการใช้ประโยชน์และบูรณาการข้อมูล แบบ Single –form และการเชื่อมโยง I-connect” เป็นต้น
วันจันทร์ที่ 2 พฤศจิกายน 2563
รมว.วธ.เป็นประธานพิธีอัญเชิญพระประทีปลงลอยเป็นปฐมฤกษ์ ในงานประเพณีลอยกระทง เผาเทียน เล่นไฟ จังหวัดสุโขทัย
รมว.วธ.เป็นประธานพิธีอัญเชิญพระประทีปลงลอยเป็นปฐมฤกษ์ ในงานประเพณีลอยกระทง เผาเทียน เล่นไฟ จังหวัดสุโขทัย
วันที่ ๓๑ ตุลาคม ๒๕๖๓ เวลา ๒๑.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานพิธีอัญเชิญพระประทีปลงลอยเป็นปฐมฤกษ์ ในงานประเพณีลอยกระทง เผาเทียน เล่นไฟ จังหวัดสุโขทัย ประจำปี พ.ศ. ๒๕๖๓ โดยมี นางยุพา ทวีวัฒนะกิจบวร ปลัดกระทรวงวัฒนธรรม นายวิรุฬ พรรณเทวี ผู้ว่าราชการจังหวัดสุโขทัย ผู้บริหารกระทรวงวัฒนธรรม หัวหน้าส่วนราชการ ผู้แทนหน่วยงานภาครัฐ ภาคเอกชน และประชาชน เข้าร่วมพิธี ณ อุทยานประวัติศาสตร์สุโขทัย จังหวัดสุโขทัย
วันจันทร์ที่ 2 พฤศจิกายน 2563
สธ.ส่งทีมเยียวยาจิตใจ พร้อมทีมฟื้นฟูอนามัยสิ่งแวดล้อม ดูแลผู้ประสบภัยน้ำป่าไหลหลาก อ.นาดี จ.ปราจีนบุรี
กระทรวงสาธารณสุข ส่งทีมเยียวยาจิตใจ รพ.เจ้าพระยาอภัยภูเบศร์ ลงพื้นที่ดูแลผู้ประสบภัยน้ำป่าไหลหลาก ส่งเจ้าหน้าที่ดูแลฟื้นฟูอนามัยสิ่งแวดล้อม ป้องกันโรคหลังน้ำลด ที่อ.นาดี จ.ปราจีนบุรี
วันนี้ (2 พฤศจิกายน 2563) แพทย์หญิงพรรณประภา ยงค์ตระกูล โฆษกกระทรวงสาธารณสุข ให้สัมภาษณ์ว่า วานนี้ (1 พฤศจิกายน 2563) ได้รับรายงานจากสำนักงานสาธารณสุขจังหวัดปราจีนบุรี เกิดเหตุการณ์น้ำป่าไหลหลากเข้าบ้านเรือนประชาชน และถนนสาย 304 อุโมงค์ทับลาน เกิดอุบัติเหตุเจ็ตสกีพลิกคว่ำ ขณะเจ้าหน้าที่ปฏิบัติหน้าที่ตัดกระแสไฟสำรองในอุโมงค์ โดยผู้ว่าราชการจังหวัดปราจีนบุรี และหน่วยงานในพื้นที่ ได้ร่วมกันช่วยเหลือ ใช้โดรนค้นหา จนพบเจ้าหน้าที่มูลนิธิสัจจพุทธธรรมแห่งประเทศไทย อ.กบินทร์บุรี 2 คนนำส่งโรงพยาบาลนาดี มีอาการอ่อนเพลีย มีบาดแผลตามลำตัวเล็กน้อย ปัจจุบันอาการปลอดภัย และผู้ป่วยขอไปรับการรักษาตัวต่อที่ รพ.จุฬารัตน์ 304 ส่วนเจ้าหน้าที่หมวดแขวงการทางกบินทร์บุรีเสียชีวิต 1 คน สำหรับประชาชนผู้ประสบภัย ได้ส่งทีมเจ้าหน้าที่จากสำนักงานสาธารณสุขจังหวัดปราจีนบุรี ลงพื้นที่ร่วมกับโรงพยาบาลนาดี และสำนักงานสาธารณสุขอำเภอนาดี มอบเวชภัณฑ์ ยา ช่วยเหลือเบื้องต้นที่ ม.3 บ้านทุ่งแฝก ต.ทุ่งโพธิ์ ประมาณ 300 ครัวเรือน นอกจากนี้ มีประชาชนบางครอบครัวมาพักอาศัยชั่วคราวที่โรงพยาบาลส่งเสริมสุขภาพตำบลทับลาน ตำบลบุพราหมณ์ อำเภอนาดี ด้วย
แพทย์หญิงพรรณประภากล่าวต่อว่า ในวันนี้ น้ำลดระดับลง อุโมงค์ทับลานสามารถเดินทางผ่านได้ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มีความห่วงใยและได้กำชับให้หน่วยงานในสังกัดให้การดูแลผู้ประสบภัย ทั้งด้านร่างกายและจิตใจ โดยสำนักงานสาธารณสุขจังหวัดปราจีนบุรี ลงพื้นที่ดูแลผู้ประสบภัยบริเวณเวโรนาทับลาน ที่อำเภอนาดี ส่งทีมช่วยเหลือเยียวยาจิตใจผู้ประสบภาวะวิกฤต หรือ เอ็มแคท (Mental Health Crisis Assessment and Treatment Team : MCATT) ร่วมกับโรงพยาบาลเจ้าพระยาอภัยภูเบศร คัดกรองและให้การดูแลปัญหาสุขภาพจิต    ส่งทีมเจ้าหน้าที่ลงฟื้นฟูด้านอนามัยสิ่งแวดล้อม นำคลอรีนไปแจกจ่ายเพื่อบำบัดน้ำอุปโภค บริโภคของหมู่บ้าน ป้องกันโรคหลังน้ำลด รวมทั้งให้โรงพยาบาลนาดี โรงพยาบาลส่งเสริมสุขภาพตำบลทุ่งโพธิ์ โรงพยาบาลส่งเสริมสุขภาพตำบลทับลาน และโรงพยาบาลส่งเสริมสุขภาพตำบลบ้าน กม.80 เป็นศูนย์ช่วยเหลือและดูแลสุขภาพประชาชนผู้ประสบภัยในพื้นที่น้ำท่วมจนกว่าสถานการณ์จะเข้าสู่ภาวะปกติ
********************************** 2 พฤศจิกายน 2563
วันจันทร์ที่ 2 พฤศจิกายน 2563
นายกรัฐมนตรี เป็นประธานในกิจกรรมสืบสานประเพณีลอยกระทง พุทธศักราช ๒๕๖๓ “ลอยกระทงวิถีใหม่ สืบสานวัฒนธรรมไทย”
นายกรัฐมนตรี เป็นประธานในกิจกรรมสืบสานประเพณีลอยกระทง พุทธศักราช ๒๕๖๓ “ลอยกระทงวิถีใหม่ สืบสานวัฒนธรรมไทย”
วันที่ ๓๐ ตุลาคม ๒๕๖๓ เวลา ๑๗.๓๐ น. พลเอก ประยุทธ์ จันทร์โอชา นายกรัฐมนตรี เป็นประธานในกิจกรรมสืบสานประเพณีลอยกระทง พุทธศักราช ๒๕๖๓ “ลอยกระทงวิถีใหม่ สืบสานวัฒนธรรมไทย” โดยนายกรัฐมนตรี พร้อมด้วย รศ.นราพร จันทร์โอชา ภริยา นำคณะรัฐมนตรีร่วมชมการแสดง “รำวงลอยกระทง” นิทรรศการองค์ความรู้เกี่ยวกับประเพณีลอยกระทง และการรักษาสิ่งแวดล้อม พร้อมทั้งร่วมลอยกระทง บริเวณคลองผดุงกรุงเกษม โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวรายงาน และมีนางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม และผู้แทนหน่วยงานที่เกี่ยวข้อง ให้การต้อนรับและเข้าร่วมกิจกรรม ณ บริเวณคลองผดุงกรุงเกษม ข้างทำเนียบรัฐบาล
วันจันทร์ที่ 2 พฤศจิกายน 2563
​นฤมล เยือน ภูเก็ต เดินหน้าพัฒนาแรงงานหนุนเศรษฐกิจการท่องเที่ยว สู้วิกฤตโควิด-19
รมช.แรงงาน เยือนจังหวัดภูเก็ต พัฒนาแรงงานภาคบริการและท่องเที่ยว สร้างอาชีพ สร้างรายได้ที่มั่นคง ฟื้นวิกฤตเศรษฐกิจหลังโควิด-19
วันที่ 2 พฤศจิกายน 2563 พลเอก ประวิตร วงษ์สุวรรณ รองนายกรัฐมนตรี เป็นประธานในพิธีเปิดงานมหกรรมกระทรวงแรงงานพบประชาชน@Phuket พร้อมเยี่ยมชมกิจกรรมการให้บริการประชาชน โดยมีศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน พร้อมด้วยผู้บริหารระดับสูงกระทรวงแรงงาน และหัวหน้าส่วนราชการในสังกัดกระทรวงแรงงานจังหวัดภูเก็ต ร่วมเยี่ยมชมกิจกรรมต่างๆ ในครั้งนี้ด้วย ณ อาคารยิมเนเซี่ยมนครภูเก็ต เทศบาลนครภูเก็ต อำเภอเมืองภูเก็ต จังหวัดภูเก็ต
พลเอก ประวิตร กล่าวว่า รัฐบาล ได้ให้ความสำคัญกับการขับเคลื่อนเศรษฐกิจของประเทศ เพื่อช่วยเหลือฟื้นฟูภาคธุรกิจท่องเที่ยวและบริการให้กลับมาฟื้นตัวโดยเร็วจากผลกระทบโควิด -19 การจัดงาน กระทรวงแรงงานพบประชาชน @Phuket ในวันนี้ ก็เพื่อเป็นการส่งเสริมการจ้างงาน ให้คนในพื้นที่มีอาชีพ มีรายได้ กระตุ้นเศรษฐกิจ โดยเฉพาะธุรกิจภาคเอกชนให้กลับมาประกอบกิจการได้เป็นปกติมีการจัดกิจกรรมในด้านการพัฒนาและเสริมสร้างศักยภาพทรัพยากรมนุษย์ โดยการพัฒนาแรงงานให้สอดคล้องกับความต้องการของภาคบริการและท่องเที่ยว ทำให้คนในวัยแรงงาน สามารถทำงานได้ในภูมิลำเนาของตนเอง มีทักษะในการทำงาน มีอาชีพ มีรายได้ที่มั่นคง และส่งผลต่อรายได้ของชุมชน ซึ่งจะนำไปสู่คุณภาพชีวิตที่ดี
ศาสตราจารย์ นฤมล กล่าวเพิ่มเติมว่า ในด้านการเพิ่มศักยภาพของแรงงานนั้น กรมพัฒนาฝีมือแรงงาน (กพร.) มีแผนพัฒนาฝีมือแรงงาน ปีงบประมาณ พ.ศ. 2564 เพื่อส่งเสริมการท่องเที่ยวผ่านโครงการต่างๆ อาทิ โครงการพัฒนาทักษะแรงงานด้านการท่องเที่ยวและบริการ เช่น สาขาพนักงานผสมเครื่องดื่ม ภาษาอังกฤษสำหรับพนักงานบริการนวด พนักงานบริการอาหารและเครื่องดื่ม พนักงานประจำท่าเรือ เป็นต้น นอกจากนี้ยังมีโครงการเสริมสมรรถนะแรงงานด้านเทคโนโลยีรองรับการทำงาน ในศตวรรษที่ 21 เช่น สาขาเทคนิคการสร้างร้านค้าและขายสินค้าออนไลน์ การบริหารจัดการตลาดออนไลน์ ซึ่งกิจกรรมกระทรวงแรงงานพบประชาชน @ Phuket ในวันนี้ สถาบันพัฒนาฝีมือแรงงาน 21 ภูเก็ต ได้นำสาธิตการฝึกอบรมเป็นตัวอย่างบางหลักสูตร ได้แก่ การทำเบเกอรี การทำเครื่องดื่มและอาหาร พนักงานผสมเครื่องดื่ม และช่างแต่งผม นอกจากนี้ยังมีการจัดกิจกรรมการทดสอบมาตรฐานฝีมือแรงงานเพื่อรองรับการจ่ายค่าจ้างตามมาตรฐานฝีมือ ช่างเครื่องปรับอากาศในบ้านและการพาณิชย์ขนาดเล็ก การประเมินและรองรับความรู้ความสามารถ ช่างไฟฟ้าภายในอาคารและช่างเครื่องปรับอากาศในบ้านและการพาณิชย์ขนาดเล็ก รวมถึงการประชาสัมพันธ์ภารกิจของสถาบันพัฒนาฝีมือแรงงาน 21 ภูเก็ต
หลักสูตรต่างๆ ที่มีการจัดฝึกอบรม สามารถสมัครผ่านสถาบันพัฒนาฝีมือแรงงาน 21 ภูเก็ต รวมถึง platform ไทยมีงานทำ สอบถามรายละเอียดเพิ่มเติมที่ สายด่วนกระทรวงแรงงาน 1506 กด 4 หรือกองสื่อสารองค์กร กรมพัฒนาฝีมือแรงงาน 0 2245 4035
วันจันทร์ที่ 2 พฤศจิกายน 2563
รมว.ดีอีเอส เป็นประธานการประชุมขับเคลื่อนไทยไปด้วยกันระดับพื้นที่จังหวัดพังงา ชุมพรและระนอง
รมว.ดีอีเอส เป็นประธานการประชุมขับเคลื่อนไทยไปด้วยกันระดับพื้นที่จังหวัดพังงา ชุมพรและระนอง
2 พ.ย.63 นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานการประชุมขับเคลื่อนไทยไปด้วยกันระดับพื้นที่จังหวัดพังงา ชุมพรและระนอง ณ โรงแรมเนินเขา รีสอร์ท พังงา ในการนี้ นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม และหัวหน้าหน่วยงานในสังกัดกระทรวง เข้าร่วมประชุมด้วย ซึ่งในที่ประชุมเน้นประเด็นปัญหาและข้อเสนอที่เห็นว่าเป็นปัญหาเร่งด่วนของท้องถิ่นโดยเฉพาะที่เป็นประเด็นที่เกี่ยวข้องกับดิจิทัลที่น่าจะดำเนินการใน 3 จังหวัดได้อย่างรวดเร็ว
*****************
วันจันทร์ที่ 2 พฤศจิกายน 2563
รมช.ธรรมนัส ลุยยึดคืนพื้นที่ที่ถือครองโดยมิชอบด้วยกฏหมาย
รมช.ธรรมนัส ลุยยึดคืนพื้นที่ที่ถือครองโดยมิชอบด้วยกฏหมาย เพื่อนำที่ดินไปจัดสรรให้แก่เกษตรกรที่ไม่มีที่ดินทำกิน พร้อมมอบหนังสืออนุญาต ส.ป.ก.4-01 แก่พี่น้องเกษตรกรทั้ง 6 อำเภอ ในจังหวัดกระบี่
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังลงพื้นที่ตรวจราชการเพื่อยึดคืนพื้นที่ตามคำสั่งหัวหน้าคณะรักษาความสงบแห่งชาติ ที่ 36/2559 แปลงหมายเลข 603 และมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01) แก่เกษตรกร ณ พื้นที่เป้าหมายแปลงหมาย 603 ในท้องที่ตำบลกระบี่น้อย อ.เมืองกระบี่ ว่า ที่ดินแปลงหมายเลขที่ 603 นั้นมีเนื้อที่ประมาณ 3,617 ไร่ ที่ดินตั้งอยู่ต.กระบี่น้อย อ.เมืองกระบี่ และต.ห้วยยูง อ.เหนือคลอง จ.กระบี่ ที่ดินแปลงนี้ เป็นพื้นที่ส่วนหนึ่งที่มีการถือครองโดยมิชอบด้วยกฎหมาย และยังไม่เข้าสู่กระบวนการปฏิรูปที่ดินเพื่อเกษตรกรรม ซึ่งเมื่อวันที่ 21 กรกฎาคม 2563 กระทรวงเกษตรและสหกรณ์ โดย สำนักงานการปฏิรูปที่ดินเพื่อเกษตรกรรม (ส.ป.ก.) ได้ดำเนินตามคำสั่งหัวหน้า คสช. ที่ 36/2559 กำหนดเป็นพื้นที่เป้าหมายยึดคืนจากผู้ถือครองที่ดินโดยมิชอบด้วยกฎหมาย และ ส.ป.ก.กระบี่ ได้ดำเนินการตามขั้นตอนและระยะเวลาที่กฎหมายกำหนด จนนำมาสู่การยึดคืนพื้นที่เพื่อนำที่ดินไปจัดสรรให้แก่เกษตรกรที่ไม่มีที่ดินทำกินตามนโยบายของรัฐบาลต่อไป
“ในวันนี้ ดำเนินการปักป้ายคำสั่งให้ออกจากที่ดินและรื้อถอนสิ่งปลูกสร้าง ในพื้นที่เป้าหมายแปลงหมายเลข 603 ถือเป็นการดำเนินการตามขั้นตอนที่กฎหมายกำหนด เพื่อที่จะสามารถจะนำที่ดินไปจัดสรรให้แก่ผู้ยากไร้ไม่มีที่ดินทำกินตามนโยบายของรัฐบาลต่อไป อีกทั้งยังได้หนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก.4-01) แก่พี่น้องเกษตรกร เป็นจำนวน 262 ราย 285 แปลง เนื้อที่ประมาณ 3,074 ไร่ ซึ่งเป็นพื้นที่ในเขตปฏิรูปที่ดิน 6 อำเภอในจังหวัดกระบี่ อันได้แก่ อ.เมืองกระบี่ อ.เขาพนม อ.เหนือคลอง อ.คลองท่อม อ.เกาะลันตา และอ.ลำทับ” ร้อยเอก ธรรมนัส กล่าว
ทั้งนี้ ทางสำนักงานการปฏิรูปที่ดินเพื่อเกษตรกรรม (ส.ป.ก.) จะปฏิบัติงานตามเจตนารมณ์ของกฎหมายปฏิรูปที่ดินอย่างเต็มความสามารถ ผ่านวิธีการปฏิรูปที่ดินที่มุ่งหมายจะแก้ปัญหาเศรษฐกิจและสังคม ตลอดจนการพัฒนาอาชีพเกษตรกรรม การปรับปรุงทรัพยากรและปัจจัยการผลิต รวมถึงการผลิตและการจำหน่ายให้เกิดผลดียิ่งขึ้น
วันจันทร์ที่ 2 พฤศจิกายน 2563
รมว.พม. เปิดบ้านเด็กฮอลแลนด์ บริการรับเลี้ยงเด็ก 24 ชม. ฟรี ที่ จ.ภูเก็ต
รมว.พม. เปิดบ้านเด็กฮอลแลนด์ บริการรับเลี้ยงเด็ก 24 ชม. ฟรี ที่ จ.ภูเก็ต
วันนี้ (2 พ.ย. 63) เวลา 10.45 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดบ้านเด็กฮอลแลนด์ ภายใต้มูลนิธิพิทักษ์เด็กภูเก็จ อำเภอกระทู้ จังหวัดภูเก็ต อีกทั้งมอบเงินช่วยเหลือสำหรับครอบครัวเด็กที่ประสบปัญหาทางสังคม จำนวน 100 ราย โดยมี นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) นางสุภัชชา สุทธิพล อธิบดีกรมกิจการเด็กและเยาวชน ดร.ศุภลักษณ์ กาญจนเมธากุล ประธานมูลนิธิพิทักษ์เด็กภูเก็จ คณะผู้บริหารกระทรวง พม.และหน่วยงาน
ที่เกี่ยวข้อง เข้าร่วมงาน
นายจุติ กล่าวว่า บ้านเด็กฮอลแลนด์ให้บริการรับเลี้ยงเด็ก อายุ 2-6 ปี ในรูปแบบ Day Care Night Care 24 ชั่วโมง โดยไม่คิดค่าใช้จ่ายแต่อย่างใด เพื่อช่วยเหลือพ่อ แม่ และผู้ปกครอง ที่ต้องเลี้ยงบุตรโดยลำพัง และประสบปัญหาการเลี้ยงดูบุตรในช่วงเวลาทำงาน ได้มีโอกาสในการประกอบอาชีพและหารายได้ให้กับครอบครัวอย่างเต็มที่ ในขณะที่บุตรหลานมีสถานรับเลี้ยงเด็กที่เหมาะสม ปลอดภัย ตามมาตรฐานสถานพัฒนาเด็กปฐมวัยแห่งชาติ
นายจุติ กล่าวเพิ่มเติมว่า การพัฒนาทุนมนุษย์นับว่ามีความสำคัญที่สุด ซึ่งการลงทุนในมนุษย์นั้น มีความคุ้มค่ามาก ในขณะเดียวกัน กระทรวง พม. จะดำเนินการตรงนี้อย่างดี เพราะเราต้องใช้สติปัญญา เพื่อดูแลกลุ่มเป้าหมาย ทั้งเด็ก เยาวชน สตรี ผู้สูงอายุ และคนพิการ เพื่อสร้างทุนมนุษย์ที่มีความมั่นคง มั่งคั่ง และยั่งยืน ทั้งนี้ ตนเห็นว่าบ้านเด็กฮอลแลนด์มีความสำคัญที่ต้องเพิ่มกิจกรรมในเชิงรุก ด้วยการให้ความรู้ในเชิงวิชาการร่วมด้วย ถึงแม้ว่ากระทรวง พม. อาจจะมีงบประมาณไม่มาก แต่เราเชื่อว่าการสนับสนุนทั้งระบบของกระทรวง พม. จะสามารถสร้างเด็กให้มีความมั่นคง เป็นเด็กดี มีคุณธรรม และเป็นคนเก่ง พร้อมที่จะพัฒนาประเทศต่อไป เพราะช่วงอายุเด็กตั้งแต่ 1 ขวบ ถึง 13 ปี นับเป็นช่วงที่สำคัญที่สุดของการพัฒนาเด็ก
วันจันทร์ที่ 2 พฤศจิกายน 2563
นายกรัฐมนตรีพบผู้ประกอบการท่องเที่ยวภูเก็ต พร้อมนำ 13 มาตรการฟื้นฟูเศรษฐกิจและสังคมของจังหวัดภูเก็ต เข้าที่ประชุม ศบศ.
นายกรัฐมนตรีพบผู้ประกอบการท่องเที่ยวภูเก็ต พร้อมนำ 13 มาตรการฟื้นฟูเศรษฐกิจและสังคมของจังหวัดภูเก็ต เข้าที่ประชุม ศบศ.
วันนี้ (2 พ.ย.63) ณ โรงแรมดวงจิตต์ รีสอร์ท แอนด์ สปา จังหวัดภูเก็ต นายอนุชา บูรพชัยศรี โฆษกประจำสำนักนายกรัฐมนตรี เผยผลการหารือแนวทางการฟื้นฟูเศรษฐกิจในภาคการท่องเที่ยวของจังหวัดภูเก็ต ที่ประชุมเห็นชอบหลักการโครงการยกระดับการท่องเที่ยวเชิงสุขภาพ จังหวัดภูเก็ตสู่เมืองท่องเที่ยวเชิงสุขภาพระดับโลก ซึ่งนายกรัฐมนตรีได้เน้นย้ำการช่วยเหลือภาคการท่องเที่ยวทั้งในระยะสั้นและระยะยาว รวมทั้งส่งเสริมการท่องเที่ยวที่หลากหลายครบวงจรทั้งการท่องเที่ยวด้านสุขภาพ กีฬาและการประชุมขนาดใหญ่ เพื่อสร้างการท่องเที่ยวมิติใหม่ที่มีความยั่งยืน สามารถรองรับผลกระทบจากวิกฤตในอนาคตได้
นายกรัฐมนตรีกล่าวว่า รัฐบาลเห็นความสำคัญในการสร้างความสมดุลระหว่างการดูแลสุขภาพและการส่งเสริมเศรษฐกิจ ด้วยมาตรการที่เหมาะสมในแต่ละช่วงเวลา โดยเบื้องต้นทำอย่างไรให้ธุรกิจสามารถดำรงอยู่ได้ก่อน การลงพื้นที่ได้พูดคุยกับผู้ประกอบการและพบเห็นบรรยากาศที่แท้จริง เข้าใจความเดือดร้อนทุกภาคส่วนเพราะทุกพื้นที่ต่างได้รับผลกระทบจากวิกฤตโควิด-19 เช่นกัน ซึ่งสิ่งสำคัญที่สุด คือ การเรียนรู้การปรับตัว ไม่พึ่งพาอุตสาหกรรมใด อุตสาหกรรมหนึ่ง สร้างเศรษฐกิจและการท่องเที่ยวที่หลากหลายด้าน
ในที่ประชุมนายกรัฐมนตรีสั่งการให้นำมาตรการฟื้นฟูเศรษฐกิจและสังคมของจังหวัดภูเก็ต ทั้ง13 ข้อเสนอ อาทิ โครงการพัฒนาคุณภาพการคัดกรองด่านตรวจภูเก็ต โครงการก่อสร้างทางหลวงแนวใหม่ ระยะทาง 22.4 กิโลเมตร การปรับปรุงเงื่อนไขและสิทธิประโยชน์ของโครงการเราเที่ยวด้วยกัน มาตรการการเงิน มาตรการภาษี มาตรการแรงงาน เป็นต้น เข้าที่ประชุมศูนย์บริหารสถานการณ์เศรษฐกิจ (ศบศ.) เพื่อพิจารณา สำหรับโครงการที่สามารถทำได้ก่อนก็พร้อมจะเดินหน้า เช่น การจัดการอบรม สัมมนา นายกรัฐมนตรีย้ำว่าภาครัฐและเอกชนจะต้องร่วมมือกันจัดลำดับความสำคัญในการเข้าไปช่วยเหลือ รัฐบาลวันนี้ต้องการส่งเสริมการท่องเที่ยวในประเทศ ให้คนไทยท่องเที่ยวข้ามจังหวัด เพื่อประคองอุตสาหกรรมการท่องเที่ยวของไทย สิ่งสำคัญ คือ รัฐบาลจะต้องดูแลทุกคน ประชาชน ผู้ประกอบการ เกษตรกร ทุกภูมิภาค คำนึงถึงการใช้งบประมาณให้เกิดประโยชน์สูงสุด สร้างภูมิคุ้มกันให้ไทยสามารถเผชิญกับวิกฤตใหม่ ๆ ในอนาคตได้
นายกรัฐมนตรียังได้มอบนโยบายแก่ผู้ว่าราชการจังหวัดภูเก็ต เดินหน้าสู่การปรับโครงสร้างเศรษฐกิจใหม่ให้มีความหลากหลาย เพื่อให้ประชาชนและคนภูเก็ตได้ประโยชน์จากการท่องเที่ยวทั้งทางตรง ทางอ้อม
อนึ่งที่ประชุม ประกอบด้วย 6 ผู้ว่าราชการจังหวัดกลุ่มอันดามัน (ภูเก็ต กระบี่ ตรัง พังงา ระนอง และสตูล) และประธานสภาอุตสาหกรรมการท่องเที่ยวจังหวัดภูเก็ต ประธานสภาอุตสาหกรรมจังหวัดภูเก็ต ประธานหอการค้าจังหวัดภูเก็ต นายกสมาคมธุรกิจท่องเที่ยวจังหวัดภูเก็ต นายกสมาคมโรงแรมไทยภาคใต้ นายกสมาคมอสังหาริมทรัพย์จังหวัดภูเก็ต นายกสมาคมมัคคุเทศก์อันดามัน เป็นต้น
วันจันทร์ที่ 2 พฤศจิกายน 2563
ผู้ช่วยรมว.วธ. เป็นประธานพิธีเปิดโครงการชุมชนร่วมใจ ต้านภัยโควิด-19 กิจกรรมรณรงค์ประชาสัมพันธ์ผ่านวิทยุท้องถิ่นทั่วประเทศ
ผู้ช่วยรมว.วธ. เป็นประธานพิธีเปิดโครงการชุมชนร่วมใจ ต้านภัยโควิด-19 กิจกรรมรณรงค์ประชาสัมพันธ์ผ่านวิทยุท้องถิ่นทั่วประเทศ
วันที่ ๒ พฤศจิกายน ๒๕๖๓ เวลา ๑๓.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานพิธีเปิด "โครงการชุมชนร่วมใจ ต้านภัยโควิด-19 กิจกรรมรณรงค์ประชาสัมพันธ์ผ่านวิทยุท้องถิ่นทั่วประเทศ" โดยมี ดร.ธนากร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ ผู้แทนจากวิทยุท้องถิ่น วิทยุชุมชน ผู้ดำเนินรายการวิทยุจากทั่วประเทศ และผู้แทนหน่วยงานภาครัฐ ภาคเอกชน เข้าร่วมกิจกรรม ณ โรงแรมเดอะ รอยัล ริเวอร์ กรุงเทพฯ
วันจันทร์ที่ 2 พฤศจิกายน 2563
รองปลัดฯ วรวรรณ  ร่วมรับเรื่องหรือรับฟังปัญหาความเดือดร้อนของประชาชน ในพื้นที่จังหวัดภูเก็ต
นางวรวรรณ ชิตอรุณ รองปลัดกระทรวงอุตสาหกรรม ร่วมรับเรื่องหรือรับฟังปัญหาความเดือดร้อนของประชาชน ในพื้นที่จังหวัดภูเก็ต
วันนี้ (2 พฤศจิกายน 2563) นางวรวรรณ ชิตอรุณ รองปลัดกระทรวงอุตสาหกรรม ได้รับมอบหมายจากปลัดกระทรวงอุตสาหกรรม ให้เป็นผู้นำการขับเคลื่อนการดำเนินการเรื่องร้องทุกข์ประจำหน่วยงาน (Chie’ Complaint Executive Officer : CCEO) ของกระทรวงอุตสาหกรรม ในการเป็นผู้แทนรับเรื่องและรับฟังปัญหาความเดือดร้อนของประชาชนแทนนายกรัฐมนตรีในประเด็นที่อยู่ในความรับผิดชอบตามบัญชานายกรัฐมนตรีในการประชุมคณะรัฐมนตรีอย่างเป็นทางการนอกสถานที่ ครั้งที่ 3/2563 ในพื้นที่กลุ่มจังหวัดภาคใต้ฝั่งอันดามัน (กระบี่ ตรัง พังงา ภูเก็ต ระนอง และสตูล)
ณ โรงเรียนเทศบาลเมืองป่าตอง จังหวัดภูเก็ต #คณะรัฐมนตรีอย่างเป็นทางการนอกสถานที่ #กระทรวงอุตสาหกรรม